Pa-wees inspireer Juan se nuwe Top-20-enkelsnit‘n Onlangse foto van Juan en sy skattige dogtertjie, Novah. Juan Boucher se splinternuwe enkelsnit, “Dogter”, maak vandeesweek sy buiging in die no. 16-posisie op die Maroela Media Afrikaanse Top-20 en is deur die sanger se babadogter, Novah, geïnspireer. Dié sanger het vroeër aan Maroela Media vertel dat ŉ “ongelooflike nare ervaring” wat hom skielik van Novah, wat in Februarie vanjaar gebore is, en sy vrou, Shamodene, weggeruk het, die inspirasie vir “Dogter” was. “Elke vrou, moeder, ouma en kleinkind is ŉ dogter vir iemand, en hierdie liedjie verduidelik dit so mooi,” vertel Boucher. “Dogter” se musiekvideo het ook reeds meer as 77 000 kykbeurte op YouTube gehad en klein Novah maak ook haar verskyning daarin. Boucher se droom is om eendag op dié lied met haar op haar troudag te dans. Rooksein (Foto: Verskaf) Rooksein se jongste enkelsnit, “10 uit 10”, betree ook vandeesweek die trefferparade in die no. 20-posisie terwyl Die Kontrak 2-naaswenner, Dodo, se treffersnit “Foto’s” vir ŉ derde agtereenvolgende week die topposisie beklee. Daar is verder vyf liedjies wat klim, ses wat hul plek verloor en ses wat onveranderd bly. * Die Maroela Media Afrikaanse Top-20 word saamgestel deur enkelsnituitreikings en verskeie datafaktore word in ag geneem: Apple Music- en Spotify-stromings, YouTube-kykbeurte (spesifiek week-tot-week-data) asook radiospeeltyd. Fisieke albumverkope het geen invloed op dié treffersparade nie. Nuwe uitreikings Die Pretoria-rocker Marcel Dalmayda se jongste Afrikaanse enkelsnit, “Kom kry van myne”, is pas bekendgestel en gaan oor “daai elektriese gevoel wat jy kry wanneer jy iemand vir die eerste keer ontmoet”. Ander liedjies wat ook die afgelope week die klankgolwe betree het, is Daniel Wesley se “Briefie vir my ma”, Suzette Jacobs se “Sakabula”, Andriette se “Sonder liefde”, Augusta Zietsman se “Goeie nuus” en Kabous se “Die trots”.